Els desfibril·ladors externs automàtics (DEA) són aparells segurs i efectius que permeten realitzar una descàrrega elèctrica sobre el cor d'una persona en aturada cardiorespiratòria (és el que es coneix com desfibril·lar) minuts abans que arribi l'ajut professional.
La disponibilitat d'un DEA en un espai públic o en qualsevol entitat, empresa, establiment, servei o domicili particular i la seva utilització abans de l'arribada del Sistema d'Emergències Mèdiques (SEM), s'associa amb gairebé el doble de supervivència davant d'una aturada cardíaca extrahospitalària (ACR).
Els diferents fabricants han dissenyat tot un seguit d'innovacions per facilitar l'ús d'aquests dispositius, amb missatges clars i fàcils d'entendre.
S'han dissenyat per assegurar que la descàrrega s'efectua de manera segura, quan està indicada, i tan senzilla que la pugui dur a terme qualsevol persona, fins i tot sense cap entrenament previ.
L'èxit en la ressuscitació realitzada depèn fonamentalment del fet que les passes a seguir siguin senzilles, intuïtives i adequadament guiades.
Els DEA, habitualment, requereixen que l'usuari premi el botó corresponent per posar-ho en marxa.
S'emeten una sèrie d'instruccions que indiquen com s'han de col·locar les pales per detectar el ritme cardíac i realitzar la descàrrega després que el ritme desfibril·lable és detectat.
Les persones que facin les compressions toràciques durant les maniobres de RCP, n'han d'evitar la interrupció mentre es col·loca el DEA.
Un cop col·locat el DEA cal estar concentrat a seguir immediatament les instruccions de veu que emet l'aparell i el personal del SEM a través del telèfon (millor si s'activa la funció de "mans lliures").
Un DEA fix és aquell que està a l'abast de tothom, en un lloc públic, i que habitualment està inserit en una "columna de la vida", que és un tòtem on hi ha la indicació de trucar al 112, una breu descripció de què cal fer davant una aturada cardíaca i quins són els dispositius que es posen en funcionament quan s'agafa el desfibril·lador.
Un DEA mòbil és aquell que no està fixat a cap lloc concret.
L'acostumen a dur a sobre els Mossos d'Esquadra i/o la Policia Local.
Segons les dades actuals, els resultats més bons s'han obtingut amb DEA mòbils, atès que els cossos policials són dels primers que arriben a l'emergència i en poden fer un ús més reglat i precoç.
L'anàlisi del projecte desenvolupat a la demarcació de Girona apunta que, en cas de voler o haver d'instal·lar un DEA, optar per un DEA mòbil és l'alternativa més cost-eficient.
En aquest sentit, el Departament de Salut ha elaborat unes recomanacions per a la racionalització, optimització i planificació dels recursos públics per donar resposta a les aturades cardíaques (ACR) extrahospitalàries i l'APD a Catalunya.
Els DEA poden ser utilitzats pel personal sanitari, les persones que tinguin la formació necessària i qualsevol persona que, encara que no tingui la formació, el pugui utilitzar amb finalitats terapèutiques.
Per tant, no és imprescindible haver rebut una formació específica en l'ús del DEA.
Ara bé, si és possible, es recomana que els reanimadors estiguin capacitats per reconèixer les situacions d'emergència i proporcionar les compressions toràciques fins que es disposi del DEA, així com immediatament després de les descàrregues.
En aquest sentit s'estan realitzant iniciatives de formació a les escoles per estendre els coneixements entre els joves.
Les característiques principals d'aquests dispositius són: